Sancho el Sabio Fundazioa, euskal kulturaren memoria eta etorkizuna - Kulturklik Profesional\nSancho el Sabio Fundazioa, euskal kulturaren memoria eta etorkizuna\nSancho el Sabio Fundazioa euskal kulturaren dokumentazio-zentroa da, 60 urtetik gorako ibilbidea duena. Frankismo betean sortua, gure jendartearekin batera eboluzionatzeko gai izan da hark eskatzen zituen premiei erantzuko, bere ikerketa-eremuan ikertzeko ezinbesteko gune bihurtu arte. Jesús Zubiaga Fundazioaren zuzendariak lagundu digu haren historiaren ibilbide honetan.\nZein da Sancho el Sabio Fundazioaren jatorria? Nola jarri zen abian horrelako erakunde bat?\n“Institución Sancho el Sabio” gisa hasi zen, 1955ean, Gasteizko Caja de Ahorros de la Ciudad de Vitoria zenaren kultura-jarduera koordinatzeko helburua zuela.\n1964an, Ikasketa eta Ikerketa Zentroa sortu zuten Sancho el Sabio erakunde horren baitan, eta haren barruan, liburutegi bat. Frankismo betean jarri zen abian, eta Gasteizen: hiri bat non urte gutxi batzuetan biztanle kopurua handitzen ari baitzen beste inon ez bezala garai hartako Europan.\nHasieratik, Antonio Odriozola bibliofiloaren liburutegia erosi zenetik, euskal kultura izan da liburutegiaren interesgunea. Biztanle-kopurua hirukoiztu zuen hiri hartan, Sancho el Sabio Erakundeak, bertako kultura-zentro gisa, hiriaren kultura zer definitzen zuen antzeman, bildu eta zabaldu egin zuen, hori guztia egitearen oso aldekoa ez zen ingurune batean, eta kultura-erakundeetan euskal gaiak lantzea ohikoa ez zen garai batean. Baina, hala eta guztiz ere, bere kultura-eremuan dokumentu-funts osoenetariko bat osatzea lortu zuten.\nFrankismoaren amaierarekin bat irekiera etorri zen; hain zuzen ere, liburutegia erbestealdiko euskal kulturara ireki zen, eta laurogeiko hamarkadan bere funtsak ugaritu zituen eta haien edukia osatu zuen.\nGaur egun, Sancho el Sabio Fundazioa nahitaezko kontsulta-zentroa da euskal kulturaren inguruko bibliografia-ondareari eta dokumentu-funtsei buruz.\nHorrenbestez, 60 urte bete dira ibilbidea hasi zenetik. Nola eraldatu da fundazioa aldi horretan?\nFundazioak bilakaera nahiko ona izan du. Ez zaizkio urteak nabaritzen. Bi egoitza desberdin izan ditu, eta eraginkortasunez egokitu da aldaketa teknologikoetara. Horrela, euskal kulturari laguntzeko hasierako helburuei eutsiz iritsi da XXI. mendera. Biltzen dituen dokumentuen tipologia zabaldu du, material iragankorrak eta formatu elektronikoak barne. Eta, horretaz gain, teknologia digitalarekin edukien hedapena hobetu du.\nOrain ingurunea egokia da, haren jardueraren aldekoa. Euskal Autonomia Erkidegoko Administrazioa dago, baita zenbait erakunde ere, kultura-eremu berean lan egiten dutenak proiektu osagarriak eginez. Fundazioak titulartasun pribatuko erakundea izaten jarraitzen du (Vital Fundaziokoa da), baina dagoeneko ezin da ulertu euskal kulturaren sektore publikoarekiko lankidetzarik eta hitzarmenik gabe.\nEuskal gaiei buruzko funts-bildumarik onenetariko bat duzue. Zer motatako funtsak daude bertan? Nola joan da osatzen?\nEuskal funtsak lantzera esklusiboki dedikatutako erakunderik ez zegoenean hasi zen osatzen bilduma hau. Ale arraro ugari ditu, Lege Gordailua araututa ez zegoenean bildutakoak. Sistematikoki, urtez urte, euskaraz eta euskal gaietan edozein hizkuntzatan argitaratzen denaren jarraipena egin da.\nEuskal ondare bibliografikoa, antzinako liburu inprimatua eta eskuz idatzia, funts errepikaezinetako bat da. Inprimatutako urteko edizioa. Aldizkako argitalpenak, 15.000 izenburu inguru dituztenak. Liburuxkak, material grafikoa, familiako artxibo historikoak, artxibo pertsonalak … eta argitalpenak formatu digitaletan.\nEskuraketak, trukea, dohaintzak. Enkanteak, liburutegi zaharrak, argitaletxeak, erakunde publikoak eta pribatuak … etengabeko bilaketa, non Fundazioko giza taldearen lana funtsezkoa baita.\nDokumentu-zentro gisa, aldaketa teknologikora egokitzea izan zen erakundeak iraganeko azken hamarkadan aurre egin beharreko erronketako bat. Zer lan egin da horri dagokionez?\nSancho el Sabio Fundazioa aitzindaria izan da teknologia berriak egokitzen. Joan den mendeko 90eko hamarkadan, ondare bibliografikoa digitalizatu zuen lehen erakundea izan zen, eta 2008an, berriz, Europeanaproiektuan parte hartu zuen lehen erakundea.\nBerriz ere, giza taldeak bultzatu du bilakaera. Inplikazio eraginkorra dago egokitzapen teknologikoan, eta finantza-laguntza etengabea eman zuten aurrezki-kutxek, jatorrian, eta Vital Fundazioak, gaur egun.\nInformatizazioa, digitalizazioa, gordailu digitala eta edizio digitala izan dira dokumentu-funtsak ikerketan hedatzea eta erabiltzea erraztu duten prozesu teknologikoak.\nZer beste zeregin dira funtsezkoak fundazioan? Zer profesional-motak osatzen dute lantaldea?\nFundazioaren giza taldea oso egonkorra izan da. Fundazioko langileen karrera profesionala etengabe garatu da, eta, horren ondorioz, aldaketa teknologikoak naturaltasunez txertatu dira.\nAldi berean, dokumentazio-zerbitzuetako, digitalizazioko, edizioko … enpresa ugari aritu dira lankidetzan Fundazioarekin, baita deskribapen bibliografiko edo artxibistikoko lan teknikoak ere.\nDenbora-ibilbide luzean, zereginak aldatu egin dira. Funtsaren deskribapena eta kontrola eta ikertzailearen arreta funtsezkoak ziren hasieran. Orain, berriz, prozesu digitalak eta horiekin lotutako zeregin teknikoak dira Fundazioaren jarduera hobekien definitzen dutenak. Aurrez aurreko arreta izatetik zerbitzu digitaletan oinarritutako arreta izatera igaro gara. Funtsak digitalizatzea da oinarrizko zeregina.\nEta zein ezaugarri ditu artatzen duzuen publikoak? Ikerketarekin lotuta al daude beti edo beste profil bat dago, funtsetan interesa duten pertsonena?\nDigitalizazioak handitu eta biderkatu egin ditu Fundazioaren funtsetan interesa duten pertsonak. Orain erabiltzaile nagusia da interneten erabiltzailea, baina oraindik ere garrantzitsua da erabiltzaile presentziala. Ezin da ahaztu Sancho El Sabio Fundazioa Gasteizen jaio zela. Hiri hori da erdiko eragin-zirkulua, eta ondoren zirkulu zentrokideak daude, Araban hasten direnak.\nFuntsak askotarikoak dira, haur, gazte, ikertzaile, dibulgatzaile, eruditu eta abarrekin zerikusia dutenak, baina kontsulta gehienak ikerketari buruzkoak dira. Bildumak kontserbazio izaera nabarmena du. Euskal dokumentu?ondarearen funts bat sortzen ari da, ondarea zaintzeko bokazioa duena. Ez dago artxibo-xahuketarik, ez da ezer ezabatzen, materiala metatu egiten da, etorkizunean hura kontsultatzea egon dadin.\nFundazioaren web-estatistiketan 160 herrialdetatik egindako kontsultak agertzen dira, eta horrek agerian uzten du zer nolako interesa pizten duen euskal kulturak hurbileko ikerketatik haratago.\nBetoñuko egoitza berria inauguratzearekin bat hasi zen herritarrei bisita gidatuak egiten, fundazioaren lana jendarteari hurbiltzeko. Zer erantzun izan zuen orduan, eta nola funtzionatzen ari da ekimena hamar urte geroago? Zer egin behar da zentroa bisitatu ahal izateko?\nEgia esan, Zulueta jauregian ere, Senda ibilbidean, bisita gidatuak egiten ziren. Baina, bai, batez ere Betoñuko egoitzan egin dira bisitak maizago.\nBisiten helburua da Fundazioaren lana herritarrengana hurbiltzea eta dokumentu?bilduma ezagutaraztea, ikerkuntza-helbururik ez duten erabiltzaileentzat ere interesgarria dena. Bisitaldi gidatuen eta prestakuntza?tailerren bidez ikertzaile nagusi horien profila zabaldu nahi da. Hurbileko gai pertsonalei buruz ikertzen irakasten da: familia, izena, abizenak, kaleak, herriak, hiriak, data seinalatuetako prentsa, tokiko historia, genealogia … Pertsona bakoitza izan daiteke bere ikerketaren xede.\nFormatu digitalaren bidez egin daitezke kontsultak, dokumentua hondatu gabe. Dokumentazio digitala zaindu egin behar da, baina behin eta berriz kontsultatzeak ez du dokumentua hondatzen edo kaltetzen. Dokumentua masiboki zabaltzeko aukera ematen du, ez bakarrik publiko espezializatuari edo ikertzaileei.\nSancho el Sabio Fundazioa bisitatzeko, hitzordua eskatu behar da 945 253 932 telefonoan edo posta elektronikoko helbide hau baliatuta: fs-inv@sanchoelsabio.eus.\nBestalde, www.sanchoelsabio.eus webgunean dago informazio hori, eta haren bidez funts digital guztiak eta katalogo osoak kontsulta daitezke.\nZer erronka ditu Fundazioak etorkizunerako?\nGaldera horren erantzuna, 2020. urte honetan, eta orain dela hilabete batzuk emango genukeena desberdinak dira. Izan ere, fundazioaren jardueran ere izan ditu ondorioak pairatzen ari garen pandemiak.\nErantzun normala zera litzateke: Fundazioaren etorkizunak digitalizazioa behar duela, lankidetza, euskal kultura-funts dokumentalak kontrolatzeko lankidetza?prozesuak, lotutako beste proiektu batzuekin koordinatutako hedapena, euskal kultura-edukien metadatuen sorreraren normalizazioa eta laster historikotzat hartuko diren formatu digitalen kontserbazioa (horiek ere euskal dokumentu-ondare historikoaren parte izango dira). Bokazio unibertsal argia duen kultura batek sortutako ondarea eraginkortasunez hedatzea da erronka. Eta herritarrengandik gertu egoten jarraitzea, haien galderen zain eta galderei erantzuten.\nEta 2020an, giza talde osoaren jarduerari eustea, telelanak erakutsitako tresnak garatzen jarraitzea, prozesu teknikoak jarraitutasunez egiten jarraitzeko eta erabiltzaileei arreta pertsonalizatua emateko.\nInternet bidezko kontsulta lehen inpertsonala bazen, zuzeneko kontaktua zaila zelako (aurrez aurreko kontsulta ez bezala), orain, komunikazio-tresna berriekin, pertsonarekiko zuzeneko tratua berreskuratu da. Helburua da normaltasun berriak orain arte lortutakoa ez ezabatzea. Ohiz kanpoko egoera izanik, aurrerapen handia ekarri du hedapenean eta lan koordinatuan, etengabeko presentziaren beharrik gabe.\n(2020ko uztailaren 28an argitaratutako Berezia).


5 razones para no realizar la prueba de 3º – BIGE\n5 razones para no realizar la prueba de 3º\n3. mailako frogarik ez!\nLehen Hezkuntza sei ikasturtetan antolatzen du LOMCEk, ziklokako antolaketa apurtuz, eta norbanakako froga ezarriz 3. mailan Matematikak eta Hizkuntzak ebaluatzeko (kasu batzutan 8 urterekin).\n2009tik EAEko hezkuntza sisteman ebaluazio diagnostikoak egiten dira ikastetxeen hezkuntza-jardueraren “argazki” bat lortzeko asmoz. Hala, mota desberdinetako froga egiten zaizkie 4. mailako ikasleei (10 urteko ikasleak, kasu batzutan).\nLOMCE betetzeko, 2015-2016 ikasturtetik aurrera orain arte 4. mailan egin den froga 3. mailara aurreratzea erabaki du Eusko Jaurlaritzako Hezkuntza sailak.\n2015 honetan 30 ikastetxe aukeratuko ditu (15 publiko eta 15 pribatu) eta ez ditugu ezagutzen irizpideak. Maiatzean edo ekainean 3. mailako froga honen entsegua egingo dute ikastetxe hauetako 3.mailako ikasleek.\n1. Ez dago justifikazio pedagogikorik azterketa hau urtebete aurreratzeko. Orain arte 4. mailan egin da azterketa hau momenturik egokiena zela uste zelako ikasleen ezagupenak ebaluatzeko. Uste dugu ez dagoela justi\nkaziorik irizpide administratiboak pedagogikoen gainetik jartzeko, honelako froga bat noiz egin behar den erabakitzerakoan.\n2. Ziklokako antolaketa apurtuko da, LOMCEk derrigortzen duen moduan.Orain hiru ziklotan banatzen da lehen hezkuntza pedagogikoki egokiena dela uste delako (2 urte ditu ikasleak ezagupenak lortzeko). Azterketa 3. mailan egiten bada antolaketa hau apurtuko da eta LOMCE aplikatuko da. Orain arte aldaketa hau egiteko erabili den justi\nkazio bakarra LOMCE obeditzea izan da.\n3. Ez du ezertarako balioko orain arte egindako lanak. Urte bat aurrekoekin konparatuz, ebaluazio diagnostikoak hobekuntza planak egiteko, ezarritako hobekuntzen e\nkazia ezagutzeko eta gure hezkuntza sistemaren egoera ezagutzeko erabiltzen dira. Ebaluaketa 4. mailatik 3.mailara pasatzean ez dute baliorik izango orain arte egindako azterketen emaitzek, ondorioz zerotik hasi beharko ginateke berriro, orain arte egindako lan guztiak ezertarako balioko ez baluke bezala.\n4. Euskal hezkuntza sistemak LOMCE legearen oinarrian dauden interes ideologiko eta partidistetatik at egon behar du. Irizpide pedagogikoan oinarrituak egon behar dira euskal hezkuntza sisteman egiten diren aldaketak. Beste sistemekin konparatuta lortutako emaitzek, legitimatu egiten gaituzte eskaera hori egitera.\nSubvenciones para AMPAS 2015


MTV | Kultura | GARA\nAdinak edo senak erakusten du; zerbait ez gustatzeak ez du esan nahi kaltegarria edo txarra denik. Zenbatetan ez ote ditugun bi mundu horiek, gustuak eta juzguak hain zuzen ere, nahasten. Orain badakit badirela munduan gustatzen ez zaizkidan arren, besteentzat bederen oso onak diren gauzak. Horregatik ez naiz ausartuko esatera MTV txarra denik. Ez nuke hankarik sartu nahi, eta autonomia erkidegoko eragile nagusietako batzuek, boteretsuenek, ona dela badiote... Izango dute arrazoiren bat, besteak beste, hainbeste diru “publiko” gastatzeko.\nArrazoi ekonomikoak, ideologikoak, turistikoak... baina musikalak? Bueno bai, musika industria globalizatu eta uniformatu gisara ulertzen baduzu, adibidez, edo jendartearen alderik kontsumistenak pizteko tresna gisara erabiltzen baduzu. Normalizazio kulturala denek musika bera entzutea dela uste baduzu ere ados egongo zaitezke. Are gehiago, dibertimendua eta itxurakeria gauza bera direla pentsatzen baduzu, noski, oso interesgarriak irudituko zaizkizu MTV sariak. Ulergarria da.\nUtzidazue, ordea, hiru galdera egiten, haren ontasuna zalantzan jarri gabe, noski. Lehenik eta behin, zergatik antolatu hainbeste jaialdi paralelo, dohainik eta hainbat herritan? Sariak bana ditzatela eta ospa, zer koartada mota eman nahi zaio, gure bizkarretik imajinatzen dut, MTV bezalako inperio komunikatibo bati? Bigarrenik, norbaitek ikusiko al du inoiz euskal kanturen baten bideoren bat MTVn? Hirugarrena, garrantzitsuena, dantzatuko al dute aurreskua sari-banaketan? Eta azkena, zenbat igoko dituzte hotelek gelen prezioak?


Beazen albisteak – 47 orrialdea – InfoBeaz\nEzagutu gure baliabideak!\nGaur egungo Beaz agertzen da bideo honetan, azken 25 urteotan egindako ibilbidea erakutsiz. Hala ere, helburu nagusia Bizkaiko ETEei eta ekintzaileei beren ibilbide osoan, sorkuntzatik nazioartera atera arte, laguntza emateko ditugun estrategia eta baliabideak erakustea da. Ezagutu di-da batean gure baliabideak!\nAldundia COVID-19 krisiaren irteera bizkortzeko suspertze plan baten diseinuan ari da lanean 8 apirila, 2020\nLau euskal startup MassChallengeren munduko finalean lehiatuko dira 7 apirila, 2020\nCOVID-19 dela-eta hartutako foru neurri guztiei buruzko informazio weba 7 apirila, 2020\nBFA Laguntzak – Bizkaia Sortzailea 27 martxoa, 2020\nCOVID-19 neurri ekonomikoen laburpena 26 martxoa, 2020


Aldundiak eta Afagik Alzheimerraren Mundu Egunerako kanpaina aurkeztu dute - Artikulua - ORAIN Gipuzkoa\nAldundiak eta Afagik Alzheimerraren Mundu Egunerako kanpaina aurkeztu dute\nGaur emango zaio hasiera aurtengo programari, eta Alzheimerrari osoki heltzea izango du helburu; programaren barruan, informazio mahaiak eratuko dira Gipuzkoako hainbat herritan\nGipuzkoako Foru Aldundiak eta Afagik (Gipuzkoako Alzheimerdunen eta Bestelako Dementziadunen Senitartekoen eta Lagunen Elkartea) gaur goizean aurkeztu dute Alzheimerraren Mundu Egunaren harira Afagik antolatutako kanpaina. Irailaren 21ean ospatuko da egun hori, «Kontzientzia soziala» lemapean. Horretarako, programa bat prestatu dute, eta gaur bertan, irailak 12, hasiko da «Alzheimerra duten pertsonei zuzendutako Invisible Beauty Giza-Ekimena» aurkeztearekin batera (Donostiako Antzoki Zaharrean 19:00etan). Ai Dō Project dantza konpainiaren laguntzaz egindako antzerki eta dantza emanaldia da, eta publikoa eta doakoa izango da.\nMaite Peña Gizarte Politikako diputatuak nabarmendu duenez, aurtengo lemaren bidez («Kontzientzia soziala»), «beharrezko kontzientzia» aldarrikatu nahi da, Alzheimerrari «modu egokian» eta osorik heldu ahal izateko. Gaur egun, gaixotasun honek «12.000 pertsonari eragiten die Gipuzkoan, baina aurreikusten da 2030ean pertsona horien bikoitzari baino gehiagori (24.220) eragingo diola, eta, 2050ean, 48.440 pertsonari». «Aurreikuspen horiek kontuan izanik, kontzientziazio sozialak barne hartu behar du gizarte zibilaren sentsibilizazioa eta parte hartzea, eta baita gaixotasun honen ikerketara bideratutako aurrekontuen areagotzea ere», gehitu du Peñak gaur goizean emandako prentsaurrekoan, Koldo Aulestia Afagiko presidentea alboan zuela.\nHala, Afagi kanpaina hilabete honetan zehar eramango da aurrera, eta, lurraldeko hainbat herritan, informazio mahaiak egingo dira (Irun/Hondarribia, Eibar/Elgoibar/Mutriku, Arrasate, Donostia, Ordizia, Errenteria/Pasai Donibane, Tolosa, Orio/Zarautz eta Ondarroa). Hilaren 22an, ohiko VI. Giza Kate Solidarioa egingo da Alderdi Ederren, eta, hilaren 25ean, «Ensayos clínicos preventivos en la enfermedad de Alzheimer preclínica: Investigación pionera en Gipuzkoa hacia la prevención de la demencia» hitzaldia emango du Pablo Martinez-Lage CITA-Alzheimer Fundazioko zuzendari zientifikoak, Koldo Mitxelenan. Kanpainari amaiera emateko, urriaren 19an, «Memoria guztiona da. Alzheimerra eta beste dementzien aurrean Gipuzkoako Agenda 2018» aurkeztuko da Miramar Jauregian.\nBere aldetik, Aulestiak hau azpimarratu du: Afagi «hausnarketarako» prozesuak bultzatzen ari dela, «ezagutza erabilgarria» sortzeko apustuaren barruan, gaixotasunak eragindako pertsonei lagundu, eta horien «bizi kalitatea» hobetzeko prozesuak sortzeko asmoz. Ildo horretatik, «Alzheimerrak eragindako pertsonei» erreferentzia egin die, eta halakotzat hartu ditu «bai, gaixotasuna diagnostikatu zaien pertsonak, eta baita pertsona horien ardura eta zaintza bere gain hartzen duen inguru familiarra ere». Hortaz, «gaixoa-zaintzailea» binomioa finkatzen dela azaldu du Afagiko presidenteak, eta gaineratu du, kalkuluen arabera, kasu bakoitzak «3 senitarteko gehiagori eragiten diela». Zentzu horretan, gogorarazi du gaixotasunari aurre egiteak «laguntza karga handia» eskatzen duela, eta kostu handiak ekartzen dituela; hori dela-eta, dementziak «lehentasun» gisa hartu behar lirateke osasun publikoan eta gizarte-ekintzetan.\nMendekotasunaren kausa nagusia\nDiputatuak adierazi du Alzheimerra, bereziki, eta dementziak, orokorrean, mendekotasunaren «kausa nagusia» direla. Horren inguruan adierazi du «diagnostiko goiztiar eta zehatza» betidanik izan dela elkarteek formulatutako «helburu» nagusietako bat. Horren harira, «prebentzioaren» garrantzia nabarmendu du, eta azpimarratu du bide bakarra gaixotasunari «aurre hartzea» dela, jakina baita Alzheimerraren lehen sintomak gaixotasuna agertu baino «askoz lehenago» ikus daitezkeela.\nHalaber, Peñak gogorarazi du oraindik ere bide luzea egiteko dagoen arren, «asko aurreratzen ari dela» ikerkuntzan, eta, horri esker, gero eta diagnostiko gehiago daudela «gaixotasunaren hasierako faseetan». «Horrek guztiak aukera ematen du tratamendu farmakologiko eta ez-farmakologikoak garaiz hasteko, pazienteen bizi kalitateko aldiak luzatzen dituztenak, eta, horrela, gaixotasunaren garapena atzeratzen dutenak. Beraz, adi egon behar dugu edozein sintoma agertzen bada ere», laburbildu du diputatuak, eta, amaitzeko, Foru Aldundiaren eta Afagi elkartearen arteko «elkarlana» goraipatu du, bere ustez, lortzen ari direlako bizi kalitatea hobetzea, Alzheimerra duten pertsonena eta baita horien senideen nahiz lagunena ere.


Idazlan hitza erabiltzen da arlo akademikoan eta, oro har, literatura eta kazetaritza munduan, komunikazio gaitasunaren alor bateko azken ekoizpenei buruz hitz egiteko. Hizkuntzen irakaskuntzan azken ekoizpenak ahozkoak eta idatziak izan daitezke. Idatziei, oro har, idazlana esaten zaie.\n1.3.1 Dozenabat gomendio testuak zuzentzeko\nKomunikagaitasunaren dimentsio hau asko landu izan da mundu akademikoan. Testu mota batzuk, batez ere, asko landu izan dira.\nEredu onak lortzeko baliabide ona izaten dira zenbait estilo-liburu, non testu mota bakoitzeko eredu on bat eskaintzen saiatzen diren, askotan iruzkin baliotsuekin.\nDozenabat gomendio testuak zuzentzekoAldatu\nIVAPeko estilo liburuan, (237-238 or.) Administrazioan lan egiten duten eta idazten duten langileei honako aholkuak ematen zizkien 2005ean argitaraturiko estilo-liburuan:\n1.- Arau nagusia: lehen irakurraldian ulertzen ez denak, oro har, ez du balio, eta, beraz, berriro idatzi beharko. Beste modu batean esanda: idazki bat ulertzen ez bada, erruduna ez da irakurlea izaten, idazlea baizik, izan ere idazlea ez da gauza izan ideiak argi eta garbi aditzera emateko.\n2.- Idazki guztiek ez dute zuzenketa bera eskatzen: idazkia zenbat eta luzeagoa, korapilatsuagoa edo garrantzitsuagoa izan idazkia, orduan eta zorrotzagoa izan beharko idazlearen lana. Alde horretatik garbi dago ez dela gauza bera hiruzpalau lerroko ofizio bat begiztatzea edo milaka lagunek irakurriko duten liburu bat inprimategirako prestatzea.\n3.- Aukera izanez gero, testu bat idazten amaitu, eta zuzentzen hasi arte, tarte bat pasatzen uztea komeni da. Labetik atera berri den idazkia argia iruditzen zaigu gehienetan, ulergarria, ondo idatzia; hozten denean, berriz, zalantzak sortzen dira eta baita gaizki-ulertuak ere. Kontuan izan hau: zenbat eta tarte luzeagoa utzi testua amaitzen denetik zuzentzen hasten garen arte, orduan eta eraginkorragoa gure zuzenketa; ondo azalduta zirudiena, egunak pasatu ahala, ilun, aspergarri eta eskasa bihurtzen zaigu.\n4.- Zuzentzaile ortografiko automatikoak izugarrizko laguntza ematen digu azaleko zuzenketak egiteko orduan. Dena dela, ez zaitez gehiegi fida: batzuetan zuzenak diren hitzak zuzentzen dizkigu; beste batzuetan akats nabarmenak beren horretan uzten ditu; eta larriena: edukiak eta testuaren antolaketa ukitu ere ez ditu egiten.\n5.- Idazkia luzea bada, ona da (begientzat, ez ekosistemarentzat) inprimatzea eta paperean zuzentzea.\n6.- Irakurri testua ahots gora, askotan gertatzen baita “ikusi” ez dugun akats bat gerora “entzutea”.\n7.- Eutsi koherentziari zuzentzeko orduan. Erabaki baten alderdi on eta txarrak hausnartu ondoren erabakia hartzen bada, sendo gorde behar dugu testuan barrena, irizpideak behin eta berriro aldatu gabe.\n8.- Kontraesana ematen badu ere, begiek txikikerietara jotzen dute maiz, garrantzirik gabeko akats txikietara, begi bistakoak izan beharko luketen okerretan erreparatu ere egin gabe. Gomendio bat: ez begirik kendu, ez izenburuei, ez tamaina handiko hitzei , ez zenbakiei, ez hilen izenei eta horrelakoei, hortxe ezkutatzen baitira hanka-sartzerik potoloenak.\n9.- Burutik behatzetarainoko zuzenketa egiteko astia dugunean, hau da, akats “ñimiñoen” bila gabiltzanean, bada teknika interesgarri bat: testua zuzendu “ulertu” gabe, arreta ez galtzeko. Horretarako, hitzez hitz irakurri behar da; are gehiago: batzuek atzekoz aurrera irakurtzen dute.\n10.- Kontuz ibili zuzenketak garbira pasatzerakoan, ez dadila gerta paperean egindako lan ona itzulipurdika geratzea, zuzenketok ordenagailura pasatzerakoan hanka sartu dugulako.\n11.- Betiere kontuan izan laguntzarik eraginkorrena beste pertsona batek emango dizula. Laguntzaile horrek irizpide berriekin egingo dio aurre idazkiari, zuk topatu ez dituzun akatsak aurkituko ditu, eta ideia berriak emango. Bigarren pertsona hori ondo aukeratzea garrantzitsua da: testuak jorratutako gaian aditua den batek edukiari buruzko iruzkinak egingo ditu; hizkuntza gaitasun ona daukanak idazkiaren hizkera eta estiloa hobetzeko gomendioak emango dizkigu; azkenik, gaiarekin zerikusirik ez duen lagun batek edo lagun-talde batek informazioa eman dezake gure idazkiak izan dezakeen harreraren inguruan (irakurgarritasuna, kontu ilunak, interesa...) .\n12.- Azken oharra (eta ez garrantzi gutxiagokoa azkena izateagatik): une batetik aurrera, zuzenketaren zuzenketaz, nekatu egiten da zuzentzailea. Onartu ezazu: ez dago testu perfekturik.\nGarai batean, idazlanak zuzendu egiten ziren, akatsen zenbaketa egiten zen eta hizkuntzaren zuzentasun gramatikalari-eta garrantzi handia ematen zitzaion. Azken hamarkadetan, zuzentasunaz gain beste hainbat elementu ebaluatzen dira. Azken hamarkadetan ebaluazio-tresna mota asko erabili izan dira, batez ere errubrikak eta kontrol-zerrendak. Ebaluatzerakoan neurtzen da noraino bete diren helburu komunikatiboak eta hobetzeko dauden elementuak identifikatzen dira helburu horien lorpen maila igotzeko.\nArlo akademikoan, askotan, irakasleari ikasleen maila neurtzeko eskatzen zaio. Kalifikazioak hitz gutxitan (gutxiegi, nahiko, ondo, oso ondo, bikain) edota zenbakiekin (1-10) emateko ohitura nahiko hedatuta dago Euskal Herriko hezkuntza sistemetan. Garai batean esanahi lanbrotsuago zuten esamoldeak ere erabili izan ziren ('Hobetu beharko', 'Aurrerapen egokia', etab.).\n↑ «Testu Idatziak Zuzentzeko Orientabideak_EUSK_Lehen_Hezkuntza- 2012 - Nafarroako Gobernua - Hezkuntza Saila - Argitalpenak» dokumen.tips (Noiz kontsultatua: 2022-02-11).\n↑ «Komunikazio gaitasuna: testu idatzien ekoizpena. Zuzenketarako orientabideak - 2012 - Nafarroako Gobernua - Hezkuntza Saila - Argitalpenak» www.educacion.navarra.es (Noiz kontsultatua: 2022-02-11).\n↑ IVAPeko estilo liburua. Herri-Ardularitzaren Euskal Erakundea = Instituto Vasco de Administración Pública 2009 ISBN 84-7777-290-8. PMC 920237316. (Noiz kontsultatua: 2021-04-13).\nIdazlanak ebaluatzeko kontrol zerrenda bat.\nIdazlanak kalifikatzeko errubrika.\nBerria egunkariko Estilo liburua: Idazkuntza.\nAzken aldaketa 11 otsaila 2022(e)an, 16:04(e)tan\nOrriaren azken aldaketa: 11 otsaila 2022, 16:04.


Pasaiako portuak % 5,4ko trafikoa galdu du lehen hiruhilekoan - Ekonomiaren KZ\nPasaiako portuak % 5,4ko trafikoa galdu du lehen hiruhilekoan\nGipuzkoako enpresek aurre egiten dieten oztopoek eragin zuzena dute Pasaiako Portuan, materialen eta produktuen sarrera eta irteeretako bat baita, eta horren ondorioa hilabetez hilabete areagotzen den beheranzko joera da. Otsailera arte salgaien trafikoa % 4,3 jaitsi bazen ere, urteko metatuan beherakada hori ehuneko 5,4 puntukoa izan zen.\nEstatuko Portuak Estatuko erakundeak (Pasaiakoa barne) gaur emandako datuen arabera, 2022ko lehen hiruhilekoan 854.937 tona kudeatu dira Gipuzkoako portu-esparruan, hau da, aurreko urteko aldi berean baino 48.617 tona gutxiago. Jaitsiera hori, gainera, ez dator bat Estatuko batez bestekoarekin, portu guztietan % 5,7 igo baita salgaien trafikoa.\nPasaian, kapitulu guztiek atzerakadak izaten dituzte, eta batzuetan bi digitukoak izaten dira, nahiz eta ez datozen bat portu-esparruan dauden merkantziekin. Merkantzia orokorraren kapituluan sartzen diren siderometalurgiako produktuak dira indartsuenetako bat. Estatuko Portuak erakundeak altzairuaren xehetasunik ematen ez badu ere, talde horrek beherakada txikiagoa izan du, % 3,4koa, Gipuzkoako manufaktura-industriaren erresilientzia-ahalmen handiagoa erakusten baitu.\nZero covid kasuak\nAutomobilaren kasuan, aldiz, jaitsiera nabarmenagoa da. Pasaiako Portuan bigarren talde garrantzitsua da eta urteko lehen hiruhilekoan 59.751 unitate mugitu ziren, % 7,4ko atzerakadarekin. Joan den 2021eko azken zatian izandako hornidura faltak ez du konponbiderik aurkitu, gaur egun Txinak zero covid kasuren politikaren barruan agintzen dituen hiri handien konfinamenduek zailduta.\nAre handiagoa da arrantzaren beherakada, tradizio handikoa Pasaiako portuan, eta iaz bultzada bat jaso zuen lonja berriaren inaugurazioarekin. Baxurako euskal flotak martxoaren bigarren erdian egin zuen geldialdiak beheranzko joeran eragin du, eta urteko lehen hiruhilekoan ia 10 puntu jaitsi zen.\nGainerako merkantzia-multzoek ere bilakaera negatiboa izan dute. Horrela, solteko salgai solidoak % 11 jaitsi ziren, hornidura % 16,6, iragaitzazko salgaiak % 9,5 eta ro-ro trafikoa ia 10 puntu. Ondorioz, Pasaiako Portuak 238 merkataritza-ontzi hartu zituen, iazko lehen hiruhilekoan baino % 8 gutxiago.\n← Euroak behera egin du, dolarraren aldean\nPolonia gas errusiarrik gabe geratuko da gaurtik aurrera →


Maddi Iraola seigarren izan da Anetoko Erreinuaren II. Sariko eslalom handian - Zumaia - Baleike.eus\nMaddi Iraola seigarren izan da Anetoko Erreinuaren II. Sariko eslalom handian\nBaleike 2019-02-11 11:00\nAtzo jokaturiko proba horretan, Telmo Iraola anaiak, berriz, istripu baten ondorioz ezin izan zuen lehia amaitu.\nAsteburuan jokatu den Anetoko Erreinuaren II. Sariko bi proba puntuagarritan hartu dute parte Maddi eta Telmo Iraola anai-arrebek. Larunbatean, eslalom proban lehiatu ziren biak. Maddik 12 urtez azpiko mailan zortzigarren amaitu zuen, eta Telmo, berriz, 10 urtez azpiko mailan, seigarren izan zen.\nIgandean, aldiz, eslalom handia jokatu zuten. Maddik, iazko lesio gogorra izan ondoren, seigarren amaitzea lortu zuen. Gainera, asteburu guztian sukarrarekin lehiatu zuen, beraz, lan bikaina egin zuen zumaiarrak. Telmok, aldiz, istripu txiki bat izan zuen. Oso azkar jaisten ari zenean, pistako protekzioen kontra joan eta esku-ohean eraman behar izan zuten erietxera. Hala ere, gurasoek baieztatu dutenez, dena susto batean geratu zen.\nAnetoko Erreinuaren II. Saria Aragoiko Koparen barruan sartzen den proba da. Oraindik bozpasei jardunaldi gelditzen dira ligaxka amaitzeko. Jarraian Maddi Iraolaren eslalom handiaren jaitsiera bideoan.


Irekia Eusko Jaurlaritza - Gobierno Vasco :: Geologiaren Irakaskuntzari buruzko XVIII. Sinposioa egingo dute Bilbon astelehenetik aurrera\nGeologiaren Irakaskuntzari buruzko XVIII.…\n<img src="https://www.irekia.euskadi.eus/uploads/cover_photos/20988/original/XVIII_Simposio_Geologia.jpg" style="max-width:100%" alt="Gipuzkoa, (M.Arrazola/EJ Argazkia)" />\nGipuzkoa, (M.Arrazola/EJ Argazkia) Iturria: Irekia\nBilboko EHUren Meatzeen Herri Lanen Ingeniaritza Teknikoko Unibertsitate-eskolan izango da, uztailaren 14tik 19ra bitartean\nLurraren Zientzien Irakaskuntzarako Elkarteak sustatu du\nNatura-zientzietako 200 irakasle baino gehiagok hartuko du parte bi urtean behingo sinposioan\nTailerrak, esparru-hitzaldiak eta txangoak egingo dituzte, euskal arroako interes geologiko handieneko lekuak ezagutzeko.\nBigarren aldia da Euskadi ekitaldiaren egoitza dela, eta EHUren udako ikastaroetako bat izango da.\nGeologiaren Irakaskuntzari buruzko XVIII. Sinposioa egingo da Bilbon, EHUren Meatzeen eta Herri Lanen Ingeniaritza Teknikoko Unibertsitate-eskolan, datorren uztailaren 14tik, astelehena, aurrera. Lurraren Zientzien Irakaskuntzarako Elkarteak (AEPECT) sustatutako ekitaldian natura-zientzietako 200 irakaslek baino gehiagok hartuko du parte bi urtean behingo sinposio honetan, eta tailerrak, esparru-hitzaldiak eta euskal arroako interes geologiko handieneko lekuak ezagutzeko txangoak egingo dituzte. Bigarren aldia da Euskadi ekitaldiaren egoitza dela, eta EHUren udako ikastaroetako bat izango da.\nEusko Jaurlaritzako Ingurumen sailburuorde Josean Galerak azaldu duenez, «Euskadik EAEko Geodibertsitatearen Estrategia 2020en aurreikusitako ekintzak abiarazten ari da. Euskal Autonomia Erkidegoaren natura-ondarean, azken urteotan geodibertsitatearen eta ondare geologikoaren kudeaketari garrantzi gero eta handiagoa eman zaio. Hori dela eta, Euskal Autonomia Erkidegoko Geodibertsitatearen Estrategia 2020k hainbat ekimen sustatzen ditu; esaterako, Euskal Herriko Unibertsitatearekin elkarlanean, gure herrialdeko natura-aktibo baliotsuenetako bat modu egokian kudeatzeko».\nEusko Jaurlaritza, Euskal Herriko Unibertsitatea, Energiaren Euskal Erakundea, Geologoen Elkargo Ofiziala eta Euskal Kostaldeko Geoparkea dira, besteak beste, ekimenaren antolatzaileak. Sinposioaren inaugurazio-ekitaldia asteleheneko, hilak 14, 09:30ean egingo da, Bilboko Meatzeen eta Herri Lanen Ingeniaritza Teknikoko Unibertsitate-eskolaren Areto Nagusian. Bertan izango dira Ingurumen eta Lurralde Politikako sailburuorde Josean Galera; Gipuzkoako Foru Aldundiko Berrikuntza, Landa-garapena eta Turismo diputatu Ion Uriguen; Bizkaiko Foru Aldundiko Ingurumeneko zuzendari Maria Uribe; EHUko Ikerkuntzako errektoreorde Fernando Plazaola; eta AEPECTen presidente Amelia Calonge.\nKongresuak iraungo dituen sei egunetan, parte-hartzaileek 30 hitzaldi, 21 tailer eta hiru esparru-hitzalditan parte hartzeko aukera izango dute. Sinposioaren alderdi interesgarrienetako bat da, zalantzarik gabe, Euskadiko geologia ezagutzeko antolatutako 12 txangoetan parte hartzeko aukera. Besteak beste, Urdaibaiko estuarioa, Barrikako tolesdura ikusgarria, urpeko sumendien ibilbidea, Zugaztietako mineralizatzeak, Pozalaguako kobazuloa eta Zumaiako flyscha, Euskal Kostaldeko geoparkean, bisitatuko dituzte, EHUren ikerlariak gidari izango diren txangoetan.\nXVIII_Simposio_Geologia.jpg 400 KB (jpg)\nGalera: «Ezinbestekoa da Lurraren Zientzien Hezkuntza presente egotea, autonomia erkidegoaren natura-ondarea kontserbatzeko»


Tourseko San Martin eliza (Urretxu)\nTourseko San Martin eliza XIV. mendean eraiki zen. Eraikinaren itxura Zumarragako Antioren antzekoa zen, baina urteetan jasan dituen aldaketen ondorioz, gaur egun oso bestelako itxura du. Elizak gaur egun duen itxura XVI. mendean hartu zuen. Elizaren lehen birmoldaketa sakona izan zen. Alboko habearteetako gangek, erdiko habearteko lau kupulek eta toskanar ordenako kapitelek harrituta utziko gaituzte, izan ere, egurrez eginda daude eta 1570ekoak dira.\nHurrengo mendeetan ere erreforma ugari egin ziren tenpluan. XVIII. mendean dorrea eraiki zen eta 1961ean absidea bota zen, Azkoitirako bidea libre uzteko.\n1982an, guztiz eraberritu zen eraikina. Izan ere, parrokiako kideak kezkatuta zeuden eraikina azkar ari zelako hondatzen.\nAipagarriak dira elizak gordetzen dituen bi erretaulak, Ana Birjinarena eta Santa Katalinarena, hurrenez hurren.\nAma Birjinaren erretaula XVI. mendean egin zuen Domingo Mendiarazek. Aurrerago, erretaula oso antzekoa egin zuen Antiorako.\nBankuan, Otoitza baratzean, Kalbarioa eta Atzematea ikus ditzakegu.\nErdiko kalean, Ama birjina dago Jesus haurrarekin. Ezkerraldean Santa Ageda eta eskuinean Jaiotza . Jaiotza honetan, Mendiarazek tolesturei ematen dion garrantzia ikus dezakegu.\nAtikoan, Jasokundea dugu, ezkerrean Jesus haurraren aurkezpena eta eskuinean Erregeen adorazioa. Hemen adierazten da Mendiarazek erliebearekin duen arazoa, baita aurpegiekin ere, normalean oso karratuak eta bolumen askorekin egin baititu.\nSanta Katalinaren erretaula, XVI.mendekoa, Juan Araozek egina da. Askatasun osoa eman zioten erretaula osatzeko eta horrela aurretik egindako tailak erabili zituen.\nBankuan, erdialdean, Jesus eta Samariarra putzuan ikus ditzakegu, eta Santa Barbara eta Santa Ageda alboetan.\nErdiko kalean Juan Lizarazuk egindako Santa Katalina dugu, durbantedun gizona zapaltzen (gaiztakeriaren isla). Santa Katalinak ezpata bat du esku batean eta liburu bat bestean, indarraren eta jakinduriaren isla.\nAlboko kaleetan, Santa Katalinari buruzko pasarteak: labanen gurpilaren martirioa eta Majencio enperadorearekin edukitako elkarrizketa jakintsu batzuen aurrean, eta atikoan Santa Katalinari lepoa moztu behar dioten unea, eta Aita Betikoaren agerpena.\nBisita gidatuak egiten dira.\nAzkoitia Jauregi eta dorretxeen hiribildua\nSan Inazioren omenez egindako satugegi barrokoa\nAzpeitia, Loiola, Azkoitia: mudejar artearen ibilbidea


Munduko hamabiko selekzio onenekin lehiatuko da Barbara Pla errugbiko World Series txapelketan - basqueteam\n308egunak 4orduak 3minutuak\nMunduko hamabiko selekzio onenekin lehiatuko da Barbara Pla errugbiko World Series txapelketan\nJokoetara itzuliko da errugbia Rio 2016an zazpikako modalitatean\n2013ko azaroaren 26a.- Emakumezkoen euskal errugbiak ordezkari bat izan dezake hurrengo Olinpiar Jokoetan Barbara Plaren bitartez. Bizkaian aspaldi bizi den kataluniarra Getxo Errugbi taldean lehiatu da azken urteetan. Basque Team-en babespean ari den kirolariak World Series txapelketara abiatu aurretik egin berri ditu adierazpenak, estatuko selekzioarekin konzentrazioa burutu aurretik. Mundu mailako torneorik garrantzitsuena da gaur egun eta hurrengo edizioetan Rio 2016ko Olinpiar Jokoetarako zenbait txartel banatu ditzake.\nBarbara Pla (1983/07/17) hiru laurdenetako marrako zentral postuan aritzen da normalean Getxo Errugbi taldean. Nazioarte mailako txapelketetan aspaldi ari da espainiako selekzioarekin, hamabostekoan eta baita zazpikoan ere, eta hilaren 28an Dubain hasiko den World Series txapelketarako sailkapena lortu du azken hilabeteetan. 2008an Amsterdamen jokatutako Europako Txapelketako jokalaririk onena izendatu zuten hamabostekoan. Denboraldi honetan Europako Txapelketa ere jokatu du, laugarren postua lortu zuen taldean oinarrizko lana eginez.\nJokoetara itzuliko da errugbia Rio 2016an, zazpikako modalitatean. Bostgarren aldiz hartuko du parte egitarau olinpiarrean, azkenengoz Parisen izan zen 1924an. Espainiako selekzioa World Series torneoan arituko da azken Mundialean lortutako laugarren postu bikainari esker. Txapelketako lehen saioa Arabiar Emirerri batuetan jokatu da (Dubai, azaroaren 28-29an), ondoren AEBtan (Atlanta, otsailaren 15-16an), Brasilen (Sao Paulo, maiatzaren 16-17an), Txinan (Guangzhou, apirilaren 5-6an) eta Herbereetan (Amsterdam, maiatzaren 16-17an). Zazpikako mundu mailako hamabi talderik onenak biltzen ditu txapelketak. Rio 2016rako sailkatzeko hirizpideak jakitera eman ez diren arren baliteke World Series torneoa izatea Jokoetarako txartela eman dezake lehiaketako bat.\nGizonezkoetako World Series txapelketan egiten den antzera, lehiatzen diren hamabi taldeetatik zortzik ziurtatuta dute partehartzea 2013ko Munduko Kopako final laurdenetara iristearekin: Australia, Kanada, Ingalaterra, Zelanda Berria, Irlanda, Errusia, Espainia eta Ameriketako Estatu Batuak. 2013-2014ko torneo guztietara gonbidatu dute Brasil, eta herrialde ezberdinetako beste hiru taldek sailkapena irabazi dute.\nGetxo Errugbi taldeko jokalariak Hobekuntza Teknikorako Zentruan egin berri ditu adierazpenak World Series txapelketaren inguruan eta baita Jokoetarako sailkatzeko dituzten aukeren gainean.\n“Aldaketa garaia da taldean, jokalari eta entrenatzaile berriak daude eta egokitzea tokatzen zaigu. Apenas jokatu dugu elkarrekin; World Series izango da talde honentzat aurreneko txapelketa elkarrekin eta badugu zalantza bat edo beste. Txapelketa berri da, bost egoitza dituen liga mundiala eta egoitza bakoitzean zortzi taldek osatzen dute torneoa. Espainiak postu finkoa dauka eta bertan talderik onenak daude, zinestezina da jokalari batentzat han egotea, zale biltzen dira eta sekulako giroa dago, hasteko irrikitan gaude. Errugbiaren elitean aritzea suposatzen du eta Espainiako puntako potentzia ez den arren, ez ditugu Ingalaterrak edota Zelanda Berriak dituzten ligak edo fitxak, komeni zaigu tren hori harrapatzea urtero selekzio onenekin indarrak neurtzeko aukera izateko”.\nOrain arte errugbia ez zegoen Jokoen egitarauan eta, hortaz, ez genuen helburu hori planteatzen. Espainian zazpikako errugbiak sekulako hazkundea izan du, elitean gure txokoa topatu dugu eta egitarau olinpiarrean sartu den momentutik Rion egoteko aukera zaila den arren ez litzatke ametsa izango. Badakit zer den kirol batentzat Jokoetan egotearen ohiartzuna, beraz, aukera aprobetxatu behar dugu eta bitartean errugbiaz gozatu. World Series-etan gizonezkoekin alderatuta dugun ohiartzun mediatikoaz konturatzen zara, zenbait egoitzatan koinziditzen baitugu. Aldea dago emankizunetan, babesleetan eta txapelketaren inguruan antolatzen den zirkuan.\n“Lan onari” 2012 saria emango die Eusko Jaurlaritzak Londres 2012ko euskal dominadunei\nJoko Olinipkoetan domina lortu zuten bost kirolariek eta Richard Oribe igerilariak jasoko dute saria Getxo, 2012ko urriaren 2an.- Londreseko Jokoetan domina lortu zuten euskal kirolariek 2012ko "Lan onari" sarietako bat jasoko dute, Eusko Jaurlaritzak urtero banatzen dituen saririk garrantzitsuenetarikoak. Maider Unda, Maialen Chourraut, Eli Pinedo, Patricia Elorza eta Nely Carla Alberto protagonista izan ziren uztailaren […]\n“Gorputzak eusten badit, hortxe egongo naiz, Pariseko 2024ko Jokoetan”\nAitor Francesena Basque Teameko kirolariak badu erronka berria, San Diegon jokatutako Munduko txapelketan brontzea eskuratu eta gero 2016an Munduko txapelketa irabazi ondoren, proiektuz beteriko urtea izan du Aitor Francesenak. Kirol helburuak zaintzeaz gain, zarauztarrak hitzaldiak eskaini ditu, blog bat sortu du, komikiak argitaratu ditu eta 2018an estreinatuko den bere bizitzaren inguruko dokumental bat egin diote. […]


Aralarrek urtebete Udalean eman ostean balorazio positiboa egin du - Elgeta - Goiena.eus\nAralarrek urtebete Udalean eman ostean balorazio positiboa egin du\nIrati Agirreazaldegi 2004-06-08 16:58\nUdalean urtebete pasa ostean, balorazioa egin zuen Aralarrek astelehenean. Balorazio orokorra egin ostean, Gobernu akordioaz jardun zuten eta baita Udaleko hainbat proiekturen gainean ere. Bide batez aurrerantzerako dituzten asmoen berri ere eman zuten.\nUrte bete Udalean eman ondoren balorazio positiboa egin du Aralarrek, bai lortutako emaitzen gainekoa, baita egiten diharduen lanarena ere. Herritik herrirako egiten den lanak Udalean gero eta pisu handiagoa duela uste dugu, esan zuten zinegotziek.\nBalorazio orokorra positiboa den arren, gobernu akordioa dela eta zera adierazi zuten:  Gobernuan elkarrrekin egoteak etengabeko elkarrizketa eskatzen du, bai gai txikietan, bai gai garrantzitsuetan, bai Udalaz gaindiko gaietan. Elkarrizketak izanda erreza edo zaila izan daiteke adostasunak topatzea; elkarrizketarik ez badago berriz, ezinezko da. ARALARrek ateak parez pare zabalduta dauzka elkarrizketarako, espero dugu EAJ-EAk jarrera aldatzea. Pena da iaztik gurekin berba egiterik ez gura izatea. Ez dugu lortu bilerarik egiterik gobernu jardunaren gainean".\nLanerako modu ezberdinak\nBaina elkarrizketa eza ez da gobernu akordioan topatu duten arazo bakarra. "Lan egiteko modu desberdinak ere badauzkagu. Ondorioz, gero eta zailagoa da gobernu akordioari eustea: erabaki garrantzitsuak ez dituzte gurekin adosten, batzordeetan edo erabakiguneetan ematen den informazioa publiko egitea ez dute ondo ikusten: boletinari egindako kritikak adibide garbiena esaterako", azaldu zuten.\nAzalpen hauen ostean, proiektuen berri eman zuten: Saihesbidea, Espaloia, eguneko zentroa, haur eskola, garraio publikoa, zaintza eta aisialdi zerbitzua, mendi museoa, kirol instalazioak eta babes ofizialeko etxeak.\nArazoak arazo Aralarrek bere bideari eutsiko diola esan zuen gero: Iraindu gaituzten arren, gurekin elkarrizketarik izan gura ez duten arren eta gurekin egoki jokatzen ari ez direla uste dugun arren ARALARrek bere bideari eutsiko dio. Gure jokatzeko modua herritarrei gauzak argi eta garbi esatean oinarritzen da eta horri eutsiko diogu".\nHorretarako, datozen hiru urteei begira hainbat erronka plazaratu zituzten:\nHerritarrak erabakietan zeresana badutela konturaraztea: partaidetza bultzatzen jarraituz.\nUdala herriarengana gerturatzea: Herritarrak etengabe informatzea da Aralarren asmoa: boletina, batzar informatiboak, hedabideak...\nUdalaren barne funtzionamendua hobetzea: Alderdien arteko elkarrizketa etengabekoa izateko ahalegina. Langile eta politikoen arteko koordinazioa bultzatu eta hobetu behar da. Aralarrendako erronka nagusiena da Udalean somatu denn giro nahasiari beste aire bat ematea.\nAlderdi ezkertiar eta abertzale berriaren agerpenak aro berri bat zabaldu du Elgetako Udalean. Etorkizunean aro berria sendotzen ahaleginduko dira.


Koldo Zabala dantzaria eta koreografoa zendu da — Euskal kultur erakundea\nKoldo Zabala (argazkia: "Oroitzen naiz" ikusgarria)\nKoldo Zabala 1935ko abenduaren 21ean sortua da Getxon (Bizkaia). 1936ko gerlaren ondorioz, familiak ihes egin du Biarritzera. Koldo bere amarekin itzuli da Bizkaiara 1942an (eskolan eten gabe diskriminatua, euskal identitatearen kontzientza sortzen zaio), baina 1946an berriz Biarritzera heldu da, aldi honetan definitiboki. Orduan berraurkitzen ditu 6 anai-arrebetariko batzuk eta aita, berriki Gurseko preso zerrategitik libratua.\n1947tik Oldarra dantza taldean izanki, Koldok 1953an dantzari klasiko bihurtzea erabaki du. Parisera doa formatzea hango dantza-maisu handienekin, lehenik Alexandre Volinine-rekin eta ondotik Yves Brieux-Ustaritz-ekin. 1955an, Biarritzera itzulirik, Oldarra Euskal Baleten zuzendari artistikoa izanen da 1982 arte, aldi berean Yves Brieux-Ustaritz maisuaren klaseak segitzen dituela. 1982an, dantza klasiko irakasle konkurtsoa pasatu eta, Baionako Kontserbatorioan sartu da. Segitu du Oldarra-ko koregrafo eta baleta maisu izaten, profesional gisa 1986 arte, gero bolondres bezala (hala izanen da hil arte).\n1960 eta 1970 (1963, 1966, 1969, 1972) urteetan sortu lau haurren aita zen. Denak dantzari izan badira ere, ez dute bere segida hartu nahi ukan Oldarra baletetan. Philippe Oyhamburu eta Jean Nesprias Ipar Euskal Herriko 1950-1980 urteetako beste bi dantzari enblematikoekin batera, 2011n Mizel Théret koreografoaren Oroitzen Naiz... Je me souviens ikusgarrian parte hartzea onartu zuen.\n2012an, EKEk eraman Eleketa bilketa programaren karietara grabatua izan zen. Bideo hartan, bere haurtzaroa kontatzen du bai eta bere dantzari koreografo ibilbidea.\nEhorzketak uztailaren 17an, ostegun arratsaldeko 16:30etan iraganen dira Biarritzeko San Martin elizan.


Gaixotasun kardiobaskularrak detektatzeko tratamendu aitzindaria aplikatuko du Espainiak | Consumer\nGaixotasun kardiobaskularrak detektatzeko tratamendu aitzindaria aplikatuko du Espainiak\nSistema berriari esker, zortzi irudi-teknologia desberdin erabiltzen dituzte pazienteek\nHurrengo urtean, gaixotasun kardiobaskularrak atzemateko tratamendu aitzindari bat iritsiko da Espainiara. New Yorkeko Monte Sinaí Zentro Medikoko Zentro Kardiobaskularreko zuzendari Valentín Fusterrek egin zuen atzo iragarkia, medikuekin izandako bilera batean.\nBihotz Ikerketen Zentro Nazionaleko (CNIC) Batzorde Zientifikoko lehendakaria ere bada Fuster, eta azaldu zuen sistema berriak HRP izena duela (High Risk Patient), eta dagoeneko Estatu Batuetan erabiltzen ari direla arrisku kardiobaskular handiko sektore batean, zehazki, populazioaren %20an.\nTratamenduari esker, zortzi irudi-teknologia desberdin erabil ditzakete pazienteek, “eritasuna duten ala ez medikoki tratatu aurretik zehazteko, baita ekonomiaren eta eraginkortasunaren ikuspegitik egokiena zein den egiaztatzeko ere”, adierazi zuen Ikerkuntzako Asturiasko Printzea Sariak.\nTeknika hori iristen denean, Fusterren arabera, beharrezkoa da aldaketa bat egitea bihotz-hodietako gaixotasunari prebentzioaren ikuspegitik heltzeko planteamenduan. Haren iritziz, gaur egun, “irudi-tekniketan ikerketa-proiektuak sustatu beharko lirateke, gaixotasunaren detekzioa errazteko sintomak agertu baino lehen, edo “polipilula” bezalako berrikuntzak, berriz infartua saihesteko hiru sendagai generiko dituztenak”.\nDiziplina anitzeko taldeak\nEspainiako zientzialariaren iritziz, ikerketa kardiobaskularraren etorkizuna prebentzio arloko proiektu berritzaileetatik igaroko da, “diziplina anitzeko taldeak hartuko dituzte eta finantzaketa misto publikoa eta pribatua izango dute, irudi-teknika hobeak aurkitzen eta garatzen laguntzeko”. Horri esker, miokardioko infartua izateko arriskua duten pertsonak identifikatu ahal izango dira, eta gaixotasunaren progresioa eta tratamenduaren erantzuna monitorizatzeko metodoetan aurrera egin ahal izango da.\nAzkenik, Fusterrek gogorarazi zuen gaixotasun kardiobaskularrak direla munduko heriotza-eragile nagusia, eta zama ekonomikoa eragiten dutela, “herrialde batean ere ezin dela mantendu, garapen ekonomikoaren maila edozein dela ere”.\nFuster-eu gaixotasunak imagen-eu kardiobaskularrak tratamendu aitzindaria